KAPITULO 127
Nabista iti Sanhedrin, Kalpasanna ken Pilato
MATEO 27:1-11 MARCOS 15:1 LUCAS 22:66–23:3 JUAN 18:28-35
PANANGBISTA TI SANHEDRIN ITI AGSAPA
NAGPAKAMATAY NI JUDAS ISCARIOTE
NAIBAON NI JESUS KEN PILATO TAPNO MADUSA
Parbangonen idi maikatlo nga inlibak ni Pedro ni Jesus. Nalpasen ti sinsinan a panangbista dagiti miembro ti Sanhedrin ken nagsisinadan. Idi bumigaten ti Biernes, naguummongda manen tapno maikuna a legal ti inaramidda a panangbista iti napalabas a rabii. Naipan ni Jesus iti sanguananda.
Dinamag manen ti korte: “No sika ti Kristo, ibagam kadakami.” Simmungbat ni Jesus: “Uray no ibagak kadakayo, diyonto met la patien. No agsaludsodak met, dikayto met la sumungbat.” Ngem situtured nga imbaga ni Jesus ti kinasiasinona kas iti daydiay naipadto iti Daniel 7:13. Kinunana: “Manipud ita, agtugawto ti Anak ti tao iti makannawan ti Dios a Mannakabalin-amin.”—Lucas 22:67-69; Mateo 26:63.
Kinunada pay: “No kasta, sika ti Anak ti Dios?” Kinuna ni Jesus: “Dakayo a mismo ti mangibagbaga iti dayta.” Dayta ti mabalin a pangibatayanda a mangpapatay ken Jesus ta ibilangda dayta a panagsao maibusor iti Dios. Kinunada: “Ania pay la ti pakasapulantayo kadagiti testigo?” (Lucas 22:70, 71; Marcos 14:64) Isu a pinungngoda ni Jesus ket impanda iti Romano a gobernador a ni Poncio Pilato.
Mabalin a nakita ni Judas Iscariote a naipan ni Jesus ken Pilato. Idi nabigbig ni Judas a naikeddeng a madusa ni Jesus, nagbabawi ken nagladingit. Nupay kasta, imbes a pudno nga agbabawi ken agpakaasi iti Dios, insublina ti 30 a sinsilio a pirak. Imbaga ni Judas kadagiti panguluen a papadi: “Nagbasolak ta trinaidorko ti nalinteg a tao.” Ngem awanan asi a simmungbatda: “Ania koma ti bibiangmi? Problemam daytan!”—Mateo 27:4.
Impuruak ni Judas ti 30 a sinsilio a pirak iti templo ket ninayonanna pay ti basolna babaen ti panagpakamatayna. Idi padasen ni Judas a bitayen ti bagina, mabalin a nasip-ak ti sanga a nangigalutanna iti tali. Natinnag ti bagina iti batbato, ket uray la naiwarawara ti bagisna.—Aramid 1:17, 18.
Agsapa pay laeng idi naipan ni Jesus iti palasio ni Poncio Pilato. Ngem saan a simrek sadiay dagiti Judio a nangipan kenkuana. Ipagarupda a marugitanda no makilangenda kadagiti Gentil, ket saandanton a mabalin ti mangan iti Nisan 15, ti umuna nga aldaw ti Piesta ti Awan Lebadurana a Tinapay, a maibilang a paset ti Paskua.
Rimmuar ni Pilato ket dinamagna: “Ania ti pangakusaranyo iti daytoy a tao?” Insungbatda: “No saan a managdakdakes daytoy a tao, saanmi koma nga ipan kenka.” Mabalin a narikna ni Pilato a kayat dagiti tattao a dagus a dusaenna ni Jesus, isu a kinunana: “Alaenyo ket dakayo ti mangukom kenkuana sigun iti lintegyo.” Impakita dagiti Judio a kayatda a papatayen idi kinunada: “Saan a maipalubos a papatayenmi ti asinoman.”—Juan 18:29-31.
Kinapudnona, no papatayenda ni Jesus bayat ti Paskua, mabalin a mangpataud iti riribuk. Ngem no makombinsirda dagiti Romano a papatayenda ni Jesus gapu ta bumusbusor iti gobierno ti Roma, a maipalubos nga aramidenda, mabalin a saan a pabasolen dagiti tattao dagitoy a Judio.
Saan nga imbaga dagiti lider ti relihion ken Pilato nga inakusaranda ni Jesus iti panagsao maibusor iti Dios. Adda pay sabali a pammabasolda: “Natiliwanmi daytoy a tao nga [1] al-allilawenna dagiti kailianmi, [2] iparparitna ti panagbayad iti buis ken Cesar, ken [3] ibagbagana nga isu kano ti Kristo a maysa nga ari.”—Lucas 23:2.
Kas pannakabagi ti Roma, maseknan ni Pilato maipapan iti pammabasol ken Jesus nga ibagbagana kano nga isu ket maysa nga ari. Gapuna, simrek manen ni Pilato iti palasio, inayabanna ni Jesus, ket dinamagna: “Sika kadi ti Ari dagiti Judio?” Kasla ibagbagana, ‘Sinalungasingmo kadi ti linteg ti imperio ta ibagbagam a maysaka nga ari ket bumusorka ken Cesar?’ Nalabit tapno maammuanna no ania ti ammon ni Pilato maipapan kenkuana, insungbat ni Jesus: “Kapanunotam kadi ti insaludsodmo, wenno adda nangibaga kenka iti maipapan kaniak?”—Juan 18:33, 34.
Nagpammarang ni Pilato nga awan ti ammona maipapan ken Jesus ngem kayatna nga ad-adu pay ti maammuanna, isu a kinunana: “Ammom a saanak a Judio.” Kinunana pay: “Indarumdaka kaniak dagiti kailiam ken dagiti panguluen a papadi. Ania aya ti inaramidmo?”—Juan 18:35.
Saan a liniklikan ni Jesus ti kangrunaan nga isyu—ti kinaari. Simmungbat iti pamay-an a sigurado a nangpasiddaaw ken Gobernador Pilato.
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn